
B9‑0153/2024
Rezolucija Europskog parlamenta o potrebi za nepokolebljivom potporom Ukrajini, nakon dvije godine ruske ratne agresije
(2024/2526(RSP))
Europski parlament,
–	uzimajući u obzir svoje prethodne rezolucije o Ukrajini i Rusiji, posebno one donesene nakon eskalacije ruskog rata protiv Ukrajine u veljači 2022. i pripojenja poluotoka Krima 19. veljače 2014.,
–	uzimajući u obzir Sporazum o pridruživanju između Europske unije i njezinih država članica, s jedne strane, i Ukrajine, s druge strane[footnoteRef:1], te popratno detaljno i sveobuhvatno područje slobodne trgovine između Europske unije i Ukrajine, potpisan 2014., [1:  SL L 161, 29.5.2014., str. 3.] 

–	uzimajući u obzir Povelju UN-a, Haške konvencije, Ženevske konvencije i njihove dodatne protokole te Rimski statut Međunarodnog kaznenog suda,
–	uzimajući u obzir Komisijin Prijedlog uredbe Europskog parlamenta i Vijeća od 20. lipnja 2023. o uspostavi Instrumenta za Ukrajinu (COM(2023)0338),
–	uzimajući u obzir odluku Europskog vijeća od 14. prosinca 2023. o otvaranju pristupnih pregovora s Ukrajinom nakon pozitivne preporuke Komisije od 8. studenoga 2023. u tom pogledu,
–	uzimajući u obzir zaključke Europskog vijeća od 14. prosinca 2023. i 1. veljače 2024., 
–	uzimajući u obzir članak 132. stavak 2. Poslovnika,
A.	budući da Rusija od 24. veljače 2022. provodi nezakonitu, neizazvanu i neopravdanu ratnu agresiju na Ukrajinu; budući da je ruski rat protiv Ukrajine započeo 2014. nezakonitim pripojenjem Krimskog poluotoka i naknadnom okupacijom dijelova regija Donjeck i Luhansk; budući da ta ratna agresija predstavlja očito i nedvojbeno kršenje Povelje UN-a i temeljnih načela međunarodnog prava; budući da rusko djelovanje u Ukrajini tijekom protekle dvije godine i dalje ugrožava mir i sigurnost u Europi i diljem svijeta;
B.	budući da je ruska ratna agresija najveći vojni sukob na europskom kontinentu od kraja Drugog svjetskog rata i da je odraz sve većeg sukoba autoritarizma i demokracije;
C.	budući da ruske snage provode neselektivne napade na stambena područja i civilnu infrastrukturu, kao što su škole i bolnice; budući da su već ubijene tisuće civila, među kojima i djeca, te da su brojni drugi mučeni, zlostavljani, seksualno napadnuti, oteti ili prisilno raseljeni; budući da se tim nehumanim postupanjem ruskih snaga i njihovih pomagača u potpunosti zanemaruje međunarodno humanitarno pravo; budući da ruski pokušaj etničkog čišćenja okupiranih dijelova Ukrajine uključuje masovne zločine; budući da Rusija nastoji uništiti ukrajinski nacionalni identitet i izbrisati ukrajinsku kulturu i državnost;
D.	budući da su milijuni Ukrajinaca raseljeni unutar i izvan Ukrajine jer su pobjegli od ruske agresije; budući da će zbog ruskih ratnih zločina generacija ukrajinskih civila i vojnog osoblja trebati liječenje zbog duševne boli, depresije, tjeskobe i posttraumatskog stresnog poremećaja;
E.	budući da su ukrajinske oružane snage uspjele izdržati rusku invaziju, oslobodile više od 50 % područja privremeno okupiranog nakon 24. veljače 2022. i ponovno stekle kontrolu nad pristupom Ukrajine zapadnom Crnom moru, čime su zapravo istisnule rusku crnomorsku flotu;
F.	budući da je ukupni BDP zapadnih zemalja 25 puta veći od ruskog BDP-a, ali je 2023. vojna pomoć Zapada Ukrajini iznosila manje od 0,1 % tog ukupnog BDP-a; budući da je Rusija 2023. potrošila oko 6 % svojeg BDP-a na svoju ratnu agresiju, a Ukrajina 25 % BDP-a na svoju obranu;
G.	budući da ruska ratna agresija pokazuje postkolonijalni stav Moskve prema njezinim susjedima; budući da će Rusija, sve dok je i dalje država s imperijalističkom mentalitetom koja provodi revizionističke politike, nastaviti ulagati napore u održavanje sveprisutne prijetnje agresije na europskom kontinentu; budući da su brojni međunarodni akteri priznali da je Rusija država pokrovitelj terorizma i država koja se koristi terorističkim sredstvima te da bi to priznanje trebalo biti popraćeno konkretnim mjerama;
H.	budući da je Europsko vijeće odlučilo otvoriti pristupne pregovore s Ukrajinom nakon pozitivne preporuke Komisije te je nadalje pozvalo Vijeće da donese pregovarački okvir nakon što se ispune relevantne preporuke Komisije;
I.	budući da je EU Ukrajini pružio dosad nezabilježenu i višedimenzionalnu potporu od početka sveopće invazije, uključujući vojnu potporu u dosad nezabilježenim razmjerima; budući da ukupna pomoć na koju su se EU, njegove države članice i europske financijske institucije obvezali Ukrajini od veljače 2022. iznosi najmanje 85 milijardi EUR, uključujući humanitarnu i hitnu pomoć, proračunsku potporu, makrofinancijsku pomoć i vojnu pomoć; budući da je 17 milijardi EUR dodijeljeno državama članicama za prihvat oko četiri milijuna ukrajinskih izbjeglica, kojima je u skladu s Direktivom o privremenoj zaštiti[footnoteRef:2] ponuđena proširena zaštita do ožujka 2025.; [2:  Direktiva Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te o mjerama za promicanje uravnoteženih napora država članica pri prihvatu i snošenju posljedica prihvata tih osoba (SL L 212, 7.8.2001., str. 12.).] 

J.	budući da su EU i njegove države članice dosad Ukrajini osigurali 28 milijardi EUR vojne pomoći; budući da je Europski instrument mirovne pomoći iskorišten za osiguravanje 5,6 milijardi EUR za prijenos vojne opreme u Ukrajinu od strane država članica; budući da će se inicijativom za streljivo do ožujka 2024. Ukrajini osigurati oko 524 000 granata kalibra od 155 mm koje proizvodi europska obrambena industrija, a dodatnih 500 000 do kraja godine; budući da je Misija Europske unije za vojnu pomoć za potporu Ukrajini dosad osposobila 40 000 ukrajinskih vojnika u Njemačkoj i Poljskoj, a taj broj samo raste;
K.	budući da su institucije EU-a nedavno postigle načelni dogovor o uspostavi Instrumenta za Ukrajinu kojim će se od 2024. do 2027. ponuditi predvidljiva srednjoročna potpora u iznosu od 50 milijardi EUR u obliku bespovratnih sredstava i zajmova za oporavak, obnovu i modernizaciju Ukrajine;
L	budući da ukrajinska djeca plaćaju najveću cijenu u ratu jer je ubijeno 528, a ranjeno 1226 ukrajinske djece, dok je njih 1,8 milijuna moralo otići u izbjeglištvo u susjedne zemlje, a dodatnih 2,5 milijuna interno je raseljeno unutar Ukrajine;
M.	budući da je od početka sveobuhvatne ratne agresije oko 20 000 ukrajinske djece prisilno deportirano u Rusiju i Bjelarus ili pritvoreno na okupiranim područjima; budući da je Međunarodni kazneni sud izdao međunarodne uhidbene naloge protiv Vladimira Putina i Marije Lvove-Belove zbog njihove odgovornosti za ratni zločin nezakonite deportacije i za nezakonit transfer djece s okupiranih teritorija Ukrajine u Rusiju; budući da je manje od 400 deportirane djece vraćeno u Ukrajinu i ujedinjeno sa svojim obiteljima;
N.	budući da je Ukrajina potpisala sigurnosne sporazume s Ujedinjenom Kraljevinom, Danskom, Italijom, Njemačkom i Francuskom u skladu sa zajedničkom izjavom skupine G7 o potpori Ukrajini, koja je dogovorena 12. srpnja 2023. na marginama sastanka na vrhu NATO-a u Vilniusu; budući da je predanost skupine G7 otvorila vrata pregovorima o formalizaciji dugoročnih bilateralnih sigurnosnih obveza i dogovora za potporu Ukrajini;
1.	ponovno izražava nepokolebljivu solidarnost s ukrajinskim narodnom i ukrajinskim vodstvom te potporu neovisnosti, suverenitetu i teritorijalnoj cjelovitosti Ukrajine unutar njezinih međunarodno priznatih granica;
2.	ponovno najoštrije osuđuje nezakonitu, ničim izazvanu i neopravdanu ratnu agresiju Rusije na Ukrajinu, kao i upletenost bjelaruskog režima; zahtijeva da Rusija i njezine posredničke snage prekinu sva vojna djelovanja i da Rusija povuče sve vojne snage, posredničke snage i vojnu opremu s cijelog međunarodno priznatog teritorija Ukrajine, okonča prisilne deportacije ukrajinskih civila i pusti na slobodu sve pritvorene Ukrajince; zahtijeva prekid i poništavanje naseljavanja ruskih građana na privremeno okupiranim područjima Ukrajine;
3.	podsjeća da je ruska ratna agresija započela nezakonitim pripojenjem Krimskog poluotoka u veljači 2014.; podsjeća da je poluotok pretvoren u vojnu bazu i da je poslužio kao odskočna daska za sveopću invaziju 2022.;
4.	odaje počast hrabrom ukrajinskom narodu, koji su s pravom dobitnici Nagrade Saharov za slobodu mišljenja za 2023. i koji i dalje hrabro brane svoju zemlju, suverenitet, neovisnost i teritorijalnu cjelovitost, kao i slobodu, demokraciju, vladavinu prava i europske vrijednosti, od brutalnog režima kojim se nastoji ugroziti naša demokracija te oslabiti i razdijeliti naša Unija;
5.	izražava najiskreniju sućut obiteljima i bližnjima hrabrih boraca koji su žrtvovali svoje živote u obrani Ukrajine, njezina naroda, slobode i demokracije; poziva EU i njegove države članice da nastave pružati i povećaju potporu za liječenje i rehabilitaciju ozlijeđenih ukrajinskih branitelja;
6.	izražava odlučnost da pomogne ukrajinskom narodu da zadrži duh otpornosti i vjeru u bolje sutra kada će zavladati mir u Ukrajini i Europi, kada nijedan dio ukrajinskog teritorija neće biti pod ruskom okupacijom te se nijedan ukrajinski ili drugi građanin neće osjećati u opasnosti ili pod napadom zbog želje za životom u miru, sigurnosti i blagostanju te uz poštovanje europskih vrijednosti i načela; ponavlja da Ukrajina, kao neovisna i suverena nacija, ima temeljno pravo da odlučuje o svojoj budućnosti, uključujući slobodu biranja saveza i politika, te da ostvaruje svoje nacionalne interese;
7.	pohvaljuje solidarnost koju su građani EU-a, civilno društvo, države članice i sama Unija pokazali prema Ukrajini i njezinu narodu; podržava stalno produljivanje Direktive o privremenoj zaštiti za osobe koje zbog ruske ratne agresije na Ukrajinu bježe iz te zemlje;
8.	smatra da će ishod rata i stajalište međunarodne zajednice imati ključnu ulogu u utjecanju na buduće djelovanje drugih autoritarnih režima, koji pomno prate tijek rata i procjenjuju koliko im je prostora dostupno za njihovu agresivnu vanjsku politiku, među ostalim vojnim sredstvima;
9.	ističe da je glavni cilj Ukrajine pobijediti u ratu protiv Rusije, što podrazumijeva protjerivanje svih ruskih snaga, pomagača i savezničkih snaga s međunarodno priznatog teritorija Ukrajine; smatra da se taj cilj može ostvariti samo kontinuiranom, trajnom i sve većom opskrbom Ukrajine svim vrstama oružja bez iznimke;
10.	podsjeća na važnost oslobađanja i okončanja desetogodišnje ruske okupacije Krimskog poluotoka; podsjeća da se građani poluotoka koji su odani Ukrajini, posebno autohtoni Tatari, suočavaju s represijom, uhićenjima i mučenjem; podsjeća da su ruske okupacijske snage uložile sve napore kako bi s poluotoka izbrisale tatarsku baštinu i sjećanje na ukrajinsku prisutnost; podržava napore koje Ukrajina ulaže u reintegraciju Krima, posebno platformu za Krim;
11.	ponovno potvrđuje svoju potporu dosljednom pružanju vojne pomoći Ukrajini onoliko dugo koliko je potrebno i u bilo kojem obliku koji joj je potreban za pobjedu; prepoznaje napore koje su države članice dosad uložile u pružanje vojne potpore Ukrajini i koje je uložio potpredsjednik Komisije/Visoki predstavnik Unije za vanjske poslove i sigurnosnu politiku; ponovno poziva države članice da znatno povećaju i ubrzaju svoju vojnu potporu kako bi se Ukrajini omogućilo ne samo da se brani od ruskih napada nego i da ponovno stekne potpunu kontrolu nad cijelim svojim međunarodno priznatim teritorijem;
12.	smatra da ne bi trebalo biti samonametnutog ograničavanja vojne pomoći Ukrajini; ističe goleme razlike u iznosima potpore koju pružaju države članice EU-a kao postotak njihova BDP-a; poziva na potrebna ulaganja u europsku obrambenu industrijsku bazu da bi se znatno povećala proizvodnja kako bi se zadovoljile potrebe Ukrajine i obnovile iscrpljene zalihe država članica EU-a; ističe da su Ukrajini posebno potrebni sofisticirani sustavi zračne obrane, projektili dugog dometa, kao što su rakete TAURUS, moderni borbeni zrakoplovi, različite vrste topničkog oružja i streljiva (posebno granate kalibra 155 mm), bespilotne letjelice i oružje za njihovo suzbijanje; podržava prijedlog da sve države članice EU-a i saveznici NATO-a pruže godišnju vojnu potporu Ukrajini s najmanje 0,25 % njihova BDP-a; poziva na ukupno povećanje financijske gornje granice Europskog instrumenta mirovne pomoći i ustraje u tome da bi to, među ostalim, trebalo iskoristiti za nabavu dostupnog streljiva iz jednog izvora na svjetskom tržištu kako bi se zadovoljile potrebe Ukrajine; smatra da bi trenutačnu proizvodnju streljiva u EU-u koja je namijenjena trećim zemljama trebalo preusmjeriti i da bi Ukrajini trebalo dati prioritetni pristup; poziva vlade država članica EU-a i obrambenu industriju da sa zemljama primateljicama riješe problem zakašnjelih isporuka i razloga za njih; poziva Zastupnički dom SAD-a da bez daljnje odgode usvoji paket vojne pomoći za Ukrajinu;
13.	pozdravlja potpisivanje sigurnosnih sporazuma između Ukrajine i Ujedinjene Kraljevine, Danske, Italije, Njemačke i Francuske u skladu sa zajedničkom izjavom skupine G7 o potpori Ukrajini te poziva druge partnere istomišljenike da slijede taj primjer; ističe da se ti sigurnosni sporazumi ne mogu smatrati zamjenom za buduće članstvo u NATO-u; pozdravlja napredak postignut u pogledu praktičnih pojedinosti i financijske gornje granice za novi Fond za pomoć Ukrajini u okviru Europskog instrumenta mirovne pomoći, kojim bi se pružila potpora opskrbi Ukrajine vojnom opremom putem zajedničkih europskih inicijativa za javnu nabavu;
14.	ponovno ističe svoju potporu mirovnoj formuli koju je predstavio ukrajinski predsjednik Volodimir Zelenskij; smatra da je riječ o sveobuhvatnom planu za ponovnu uspostavu teritorijalne cjelovitosti Ukrajine; podsjeća da je deset točaka plana uzeto u obzir u Rezoluciji Opće skupštine UN-a ES-11/6 od 23. veljače 2023. o načelima Povelje Ujedinjenih naroda na kojima se temelji sveobuhvatan, pravedan i trajan mir u Ukrajini;
15.	ponovno poziva Komisiju, potpredsjednika Komisije / Visokog predstavnika Unije za vanjske poslove i sigurnosnu politiku i države članice da s Ukrajinom i međunarodnom zajednicom surađuju na uspostavi posebnog suda za istragu i kazneni progon zločina agresije koji su ruski čelnici i njihovi saveznici, kao što je bjelaruski režim, počinili protiv Ukrajine; pozdravlja osnivanje Međunarodnog centra za kazneni progon zločina agresije u Ukrajini u Haagu;
16.	izražava zabrinutost zbog činjenice da je ruska ratna agresija na Ukrajinu dovela do jednog od najbrže rastućih masovnih raseljavanja djece od Drugog svjetskog rata; podsjeća da je zbog masovnog ciljanja civilne infrastrukture ukrajinskoj djeci ozbiljno uskraćen pristup osnovnim uslugama, kao što su obrazovanje i zdravstvena skrb, osobito potpora za mentalno zdravlje;
17.	ponavlja da se kontinuiranim prisilnim premještanjem i deportacijom ukrajinske djece, uključujući djecu iz ustanova, u Rusiju i Bjelarus i time što ih ruske obitelji prisilno posvajaju krši ukrajinsko i međunarodno pravo; naglašava da prisilno premještanje djece koja pripadaju jednoj skupini u drugu skupinu predstavlja kazneno djelo genocida, u skladu s člankom II. Konvencije o sprečavanju i kažnjavanju zločina genocida; zahtijeva da ruske i bjeloruske vlasti osiguraju hitan povratak sve ukrajinske djece; pohvaljuje napore lokalnih ukrajinskih organizacija koje na pojedinačnoj osnovi podupiru roditelje i obitelji u potrazi za svojom djecom i borbi za njihov siguran povratak;
18.	osuđuje namjeru Rusije da od 15. do 17. ožujka 2024. provede predsjedničke izbore na privremeno okupiranim područjima Ukrajine i naglašava da neće priznati rezultate tih nezakonitih izbora;
19.	ponovno poziva na inovativnu, komplementarnu i fleksibilnu suradnju između trenutačnog rada na provedbi Sporazuma o pridruživanju koji je trenutačno na snazi i procesa pregovora o pristupanju, čime bi se omogućila postupna integracija Ukrajine u jedinstveno tržište EU-a i sektorske programe, uključujući pristup fondovima EU-a u odgovarajućim područjima, kako bi Ukrajinke i Ukrajinci mogli imati koristi od pristupanja tijekom cijelog procesa, a ne samo nakon njegova dovršetka;
20.	ističe da je ruska ratna agresija iz temelja promijenila geopolitičku situaciju u Europi i da ugrožava njezinu sigurnosnu strukturu te da odgovor na to zahtijeva odvažne, hrabre i sveobuhvatne političke, sigurnosne i financijske odluke EU-a;
21.	pozdravlja odluku Europskog vijeća o otvaranju pristupnih pregovora s Ukrajinom nakon što se ispune preporuke Komisije; smatra da članstvo Ukrajine u EU-u predstavlja geostrateško ulaganje u ujedinjenu i snažnu Europu te da odražava vodstvo, odlučnost i viziju; poziva na brzo podnošenje relevantnog pregovaračkog okvira i na njegovo donošenje nakon što se poduzmu relevantni koraci iz preporuke Komisije od 8. studenoga 2023.;
22.	podsjeća da će se proces pristupanja temeljiti na zaslugama i da se u metodologiji proširenja naglasak stavlja na ključna područja poštovanja vladavine prava, temeljnih vrijednosti, ljudskih prava, demokracije i borbe protiv korupcije; smatra da je pristupni proces koji se čvrsto temelji na zaslugama u najboljem interesu i Ukrajine i EU-a; potiče EU i države članice da Ukrajini pruže veću potporu i pomoć na njezinu putu prema pristupanju EU-u, uključujući tehničko stručno znanje, izgradnju kapaciteta i institucionalne reforme potrebne za ispunjavanje kriterija za članstvo;
23.	poziva ukrajinsku vladu da nastavi s jačanjem lokalne samouprave, što je reforma koja je dobila znatne pohvale na nacionalnoj i međunarodnoj razini, te da uspjeh decentralizacijske reforme uključi u opću strukturu procesa sanacije, oporavka i obnove Ukrajine;
24.	pozdravlja načelni dogovor institucija EU-a o uspostavi Instrumenta za Ukrajinu kojim će se Ukrajini pružiti predvidljiva financijska pomoć te poziva na njegovu brzu aktivaciju; ističe ojačanu ulogu Verhovne Rade, podnacionalnih tijela i civilnog društva kao relevantnih partnera izvršne vlasti u utvrđivanju prioriteta koji će se financirati u okviru Ukrajinskog plana, naglašavajući da se time također povećava nadzor i praćenje Instrumenta;
25.	poziva Vijeće da nastavi s politikom sankcija protiv Rusije i Bjelarusa te da pritom prati, preispituje i pojačava djelotvornost i učinak te politike; poziva Komisiju i države članice da osiguraju brzu provedbu i strogu primjenu svih 13 paketa sankcija; traži od Komisije da provede procjenu učinka u pogledu djelotvornosti sankcija u pogledu suzbijanja ruskih ratnih napora i zaobilaženja sankcija; podsjeća da EU radi na zakonodavstvu kojim bi se kršenje mjera ograničavanja proglasilo kaznenim djelom; poziva države članice da donesu dodatne pakete sankcija čiji je cilj oslabiti ruski ratni stroj i ciljati druge sektore ruskog gospodarstva, kao što su nuklearni sektor, posebno Rosatom, metalurgija i poljoprivreda;
26.	osuđuje sve zemlje koje opskrbljuju Rusiju vojnom opremom i pomažu joj u zaobilaženju i izbjegavanju učinaka sankcija koje su joj nametnute te poziva EU da strogo kazneno goni poduzeća, udruge i pojedince koji sudjeluju u zaobilaženju sankcija; poziva EU, države članice i njihove saveznike da povećaju učinkovitost već nametnutih sankcija, da poduzmu hitne korake kako bi zaustavili svaki pokušaj zaobilaženja tih sankcija te da rade na mehanizmu sekundarnih sankcija kojim bi se uklonile sve rupe u zakonu;
27.	poziva EU i njegove države članice da poduzmu daljnje mjere za nastavak međunarodne izolacije Rusije, među ostalim u pogledu članstva Rusije u međunarodnim organizacijama i tijelima kao što je Vijeće sigurnosti UN-a;
28.	ističe hitnu potrebu za uspostavom pouzdanog pravnog režima kojim bi se omogućila zapljena ruske imovine koju je EU zamrznuo i njezino korištenje u svrhu ispravljanja različitih posljedica ruske agresije na Ukrajinu, uključujući obnovu Ukrajine, naknadu žrtvama ruske agresije i kupnju vojne opreme za Ukrajinu; naglašava svoje uvjerenje da Rusija nakon završetka rata mora biti obvezna platiti odštetu koja će joj biti izrečena kako bi značajno pridonijela obnovi Ukrajine; pozdravlja nedavno donesenu odluku Vijeća u kojoj se pojašnjavaju obveze središnjih depozitorija vrijednosnih papira koji drže imovinu i pričuve Ruske središnje banke koje su imobilizirane zbog EU-ovih mjera ograničavanja. pozdravlja uspostavu registra štete prouzročene ruskom agresijom, što je prvi korak u uspostavi međunarodnog mehanizma za naknadu štete;
29.	ponovno izražava zabrinutost zbog stanja u nuklearnoj elektrani Zaporižja, koja je pod nezakonitom kontrolom Rusije; podržava napore za održavanje stalne prisutnosti Međunarodne agencije za atomsku energiju u nuklearnoj elektrani Zaporižja; podsjeća na i osuđuje djelovanja Rusije kojima je nanesena ozbiljna šteta okolišu u Ukrajini, uključujući uništavanje brane Kahovka, sječu ukrajinskih šuma, ekstenzivno rudarenje i onečišćenje zračnih i vodnih resursa; ponavlja da je duboko zabrinut zbog šireg dugoročnog utjecaja rata na okoliš; naglašava potrebu za stvaranjem sustava za bilježenje i procjenu štete u okolišu koju je prouzročila Rusija te za pripremom pravne osnove za pozivanje Rusije na odgovornost za te zločine;
30.	poziva EU i njegove države članice da strateški i proaktivno rade na suzbijanju hibridnih prijetnji i sprečavanju uplitanja Rusije u političke, izborne i druge demokratske procese u Ukrajini i EU-u, posebno zlonamjernih radnji usmjerenih na manipuliranje javnim mnijenjem i ugrožavanje europske integracije, posebno u svjetlu predstojećih europskih izbora;
31.	izražava zabrinutost zbog ograničavanja stranih putovanja zastupnika u ukrajinskoj Verhovnoj Radi; smatra da bi se to moglo smatrati neselektivnim ograničavanjem političkih aktivnosti izabranih parlamentarnih zastupnika, posebno onih koji zastupaju oporbu; čvrsto vjeruje da u ratnim vremenima ne bi trebalo zanemariti nikakva politička sredstva koja mogu pomoći interesima Ukrajine na bilo kojem međunarodnom forumu;
[bookmark: TextBodyEnd]32.	nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku, vladama i parlamentima država članica, predsjedniku, vladi i Verhovnoj radi Ukrajine, Ujedinjenim narodima te ruskim i bjeloruskim vlastima.

